《青阳歌》
明代·林大春

君不见青阳之音高入云，飞扬直上凌苍旻。低者沉吟落九渊，微茫断续如轻烟。

高下疾徐中音节，流商激徵鸣清角。但看闪闪雕梁绕，不觉悠悠彩云歇。

我家童子六七人，学之为能得其真。中有二子称奇特，低眉度曲如有神。

一颦一唱令人老，高台夜半千人吼。问谁传者曰宋生，生身况出金陵道。

少年即向五陵游，北走碣石南并州。将军帐下舞长剑，学士堂前歌白头。

一朝却从南海渡，时人乍见还惊顾。唯有老夫爱新声，故令群儿齐学步。

学步是耶非，云胡忽告归。江山千里隔，浩荡知音稀。

群儿空记来时调，嗟尔去后畴相依。君不见五湖四海皆奇迹，五侯七贵多门客。

夜夜歌钟动四邻，岂无达者长相忆。又不见青阳之歌歌烂漫，听来不觉神光焕。

人生得意须遇知，不独文章与仕宦。

作者简介：（1523—1588）明广东潮阳人，字邦阳，一字井丹。嘉靖二十九年进士。授行人，累官浙江提学副使，致高拱私党于法，为言官论劾，罢官。有《井丹集》。